El festival Percumón torna al format presencial en la seua sisena edició els dies 26 i 27 de juny
23 de juny 2021

![Imagen 1](/media/4hth1q5e/85-c-mini-percumon.jpg)

![Imagen sin texto alternativo.](/media/evfnn3j0/85-c1-percumon.jpg)  
​  

El Festival Internacional de Percussió Afrobrasilera de Sagunt, Percumón, torna a la seua modalitat presencial en la seua sisena edició, que se celebrarà este 2021 únicament en el recinte de l'aparcament de l'Avinguda Mediterrani de Port de Sagunt durant dos dies, el 26 i el 27 de juny, a causa de les precaucions front a la COVID19.

  

No obstant això, al llarg de les dues jornades estan previstos diversos tallers, actuacions, exhibicions de batucades i concerts per a tots els públics. Així ho han explicat este dimecres l'alcalde de Sagunt, Darío Moreno; el regidor de Joventut i Infància, Guillermo Sampedro; la regidora de Cultura, Asun Moll; i per part de l'organització Jose Ramón Merino en l'acte de presentació que ha tingut lloc a l'Ajuntament.

  

El primer edil ha explicat que **«Percumón és una d'eixes ofertes que estava ja consolidada»** en el municipi i **«que era important que es fera un esforç per part de tots i totes per a intentar continuar tirant-lo avant i que continue sent eixe referent nacional i internacional»**. Per a Moreno, el fet que puga tornar a ser presencial amb l'ajuda del Consistori **«demostra una vegada més el suport de l'Ajuntament pel món cultural»**.

  

Així mateix, l'alcalde ha destacat la **«capacitat polièdrica»** del festival, que aconsegueix **«atraure a tothom»** i considera **«molt interessant eixa capacitat de no ser només unidireccional, amb concerts i exhibicions, sinó que la gent també es pot acostar i tindre una vivència pròpia, conéixer el món de la percussió i, a partir d'ací, possiblement fins i tot poder involucrar-se a futur»**.

  

Per la seua part, l'edil de Joventut i Infància ha ressaltat l'evolució del projecte en estos sis anys fins a esdevenir en **«un dels principals festivals de percussió a nivell estatal i europeu»**. Per a Sampedro es tracta d'**«un festival que encaixa molt bé amb la línia d'activitats culturals que pretén posar en marxa l'Ajuntament»** i dels valors que vol desenvolupar l'equip de Govern municipal.

  

En esta mateixa línia també ha subratllat l'aposta del Percumón per la cultura, en concret per la percussió, i com incideix en els objectius turístics de la ciutat i en els atractius turístics de Sagunt, al mateix temps que aglutina públic familiar i de totes les edats.

  

La regidora de Cultura, Asun Moll, ha agraït **«el gran entusiasme i obstinació»** de l'organització del festival per a dur-lo a terme amb totes les garanties de seguretat. **«És una altra manera de fer cultura. Sempre recolzem la cultura i continuem dient que la cultura és segura»**, ha manifestat l'edil. **«Gràcies per apostar per ella»**, ha afegit.

  

Jose Ramón Merino ha assegurat que la prioritat de l'organització era celebrar de nou el Percumón de manera presencial enguany. **«Sempre hem volgut que este projecte tinga una continuïtat, continuar difonent la cultura de la percussió, en concret de la percussió afrobrasilera, al món»**, sostenia.

  

Merino ha agraït el suport de les quatre regidories involucrades en el projecte, que són Joventut i Infància, Cultura, Turisme i enguany se'ls ha unit Alcaldia, així com de la Conselleria d'Educació, Cultura i Esport, que també hi col·labora, **«per haver ajudat a que este projecte es consolide»**.

  

El dissabte 26 al matí Juanjo Llorente i Víctor Roig ensenyaran el que saben en un _workshop_ i Allison Adessida, de Grosso Percusión, impartirà un taller de Samba Reggae; a la vesprada, a les 18.30 hores tindrà lloc una exhibició de batucades; i ja a la nit l'exhibició de Green Gos Premium acompanyarà els concerts de Kumbafro i Baketá Reggae Fusión.

  

El diumenge 27 la jornada arrancarà amb un taller a càrrec d'Humberto Morales, Lupita i Alberto Molina, de Timbra, i continuarà amb un divertit taller impartit per Manuel Prieto, de la formació Tymbals. Al migdia actuarà Raízes Batucada. A més a més, els dos dies que durarà el festival hi haurà també dos menjars i un sopar de convivència entre els i les assistents.

  

El festival comptarà amb la participació per a les exhibicions de batucades d'un important nombre de batucades arribades des de pràcticament tots els punts d'Espanya i també d'una bona representació internacional, amb batucades vingudes des d'altres punts d'Europa i del món. Per a la present edició, segons s'ha indicat des de l'organització de l'esdeveniment, s'han implementat mesures especials de seguretat i higiene.

  

Les exhibicions, actuacions, concerts i batucades seran gratuïtes, encara que amb aforament limitat i serà necessària inscripció prèvia, a causa de les normes de prevenció enfront de la COVID-19. No obstant això, s'ha especificat que, en cas de no completar-se l'aforament, aquelles persones que vulguen accedir ho podran fer fins que es complete. D'altra banda, per a participar en els altres tipus d'activitats com ara tallers, _workshops_ i classes caldrà pagar. El preu de l'abonament general per a les activitats no gratuïtes dels dos dies és de 50 euros, mentre que el d'únicament la jornada del dissabte és de 30 euros.

  

El representant de l'organització ha confirmat que vindran unes 500 persones pertanyents a les diferents batucades confirmades. **«Tenim una programació variada amb un espai que esperem que resulte molt agradable per a totes les persones assistents»**, ha afirmat.

  

Per a més informació i compra d'entrades i abonaments es pot accedir a la pàgina web oficial del festival fent clic en l'[enllaç](http://www.percumon.com/?fbclid=IwAR19I5ohcYDyxPi39A2tfSqW-2Cj9ohVQ887GmmNZB_jaj19Bf3Ra6DykkY).

  

El Festival Internacional de Percussió Afrobrasilera de Sagunt, Percumón, compta enguany amb la implicació i col·laboració dels departaments de Joventut i Infància, Cultura, Turisme i Alcaldia. Contribueix, així mateix, la Generalitat Valenciana a través de la Conselleria d'Educació, Cultura i Esport.

![Imagen sin texto alternativo.](/media/t2adbewc/85-c2-programa-percumon.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/el-festival-percumon-torna-al-format-presencial-en-la-seua-sisena-edicio-els-dies-26-i-27-de-juny/ "Facebook")
*   [](http://twitter.com/share?url=https://aytosagunto.es/va/actualitat/el-festival-percumon-torna-al-format-presencial-en-la-seua-sisena-edicio-els-dies-26-i-27-de-juny/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-festival-percumon-torna-al-format-presencial-en-la-seua-sisena-edicio-els-dies-26-i-27-de-juny/ "Linked In")
*   [](mailto:?body=https://aytosagunto.es/va/actualitat/el-festival-percumon-torna-al-format-presencial-en-la-seua-sisena-edicio-els-dies-26-i-27-de-juny/)